बोले- कॉलेज में था जब पहली फिल्म मिली, जसपाल भट्टी से सीखी कॉमेडी
Sunil Grover Remembers The Days Of Struggle – Got A Small Role In Ajay Devgan's Film, Learned Comedy From Jaspal Bhatti
कॉमेडियन और एक्टर सुनील ग्रोवर ने हाल ही में अपने स्ट्रगल के दिनों को याद किया। बातचीत के दौरान उन्होंने बताया कि उनके करियर की शुरुआत अनीस बज्मी की फिल्म ‘प्यार तो होना ही था’ से हुई थी। उन्होंने इस फिल्म में नाई तोताराम का किरदार निभाया था, जो गलती से अजय देवगन के किरदार की मूंछ काट देता है।
कॉलेज के दिनों में सुनील को मिली थी उनकी पहली फिल्म 
मैशेबल इंडिया को दिए इंटरव्यू में सुनील ग्रोवर ने कहा- मैं उस वक्त चंडीगढ़ में था और मेरा फर्स्ट ईयर चल रहा था। मैं उन दिनों कॉलेज में ड्रामा कर रहा था। फिल्म के मेकर्स शूटिंग के लिए वहां आए हुए थे। लोकल ड्रामा सर्किल से जुड़े किसी शख्स ने उन्हें मेरे बारे में बताया कि आप उससे पूछ लो। इसके बाद मैं अनीस सर से मिलने गया और उन्होंने मुझे उस रोल के लिए फाइनल कर लिया।
जसपाल भट्टी से मिलकर आई थी कॉमेडी की समझ
बातचीत के दौरान सुनील ने बताया कि उन्होंने फेमस कॉमेडियन जसपाल भट्टी से कॉमेडी से जुड़े बेसिक्स सीखे। उन्होंने कहा- ‘मैं जसपाल भट्टी के पास एक बार ऑडिशन के लिए गया था। वहां उन्होंने मुझे एक छोटा सा रोल दिया। फिर उन्होंने मुझे कई अन्य रोल दिए। धीरे-धीरे मैंने उनके साथ शोज करना शुरू कर दिया। वहीं से मुझे कॉमेडी की समझ आई। इससे पहले मैं सिर्फ मिमिक्री और बेतरतीब करके लोगों को हंसाने की कोशिश करता था।’
बता दें कि जसपाल भट्टी अपने दौर के फेमस कॉमेडियन्स में से एक थे। 90 के दशक में उन्हें दूरदर्शन के फेमस शोज फुल टेंशन, फ्लॉप शो और मिनी कैप्सूल के लिए जाना जाता है।
कॉमेडी नाइट्स विद कपिल शर्मा से फेमस हुए थे सुनील
कॉमेडी नाइट्स विद कपिल शर्मा और द कपिल शर्मा शो के जरिए सुनील ग्रोवर ने छोटे पर्दे पर अपनी पहचान बनाई थी, इतना ही नहीं जब कपिल और सुनील के बीच कथित तौर पर विवाद हुआ और सुनील ने शो छोड़ा तो शो की टीआरपी को बड़ा झटका लगा।
द कपिल शर्मा शो छोड़ने के बाद सुनील ने एक्टिंग करियर पर फोकस किया। इसके बाद वो सनफ्लॉवर और तांडव वेब सीरीज में नजर आए, वहीं इन दिनों उनकी फिल्म उनाइटेड कच्चे, जी5 पर स्ट्रीम होगी।